Ericu950/Stoicheia-meter-silver huggingface dataset:
οἳ πάντων περίαλλα κατὰ χθόνα δηθύνουσι
ζωοὶ καὶ τμηθέντες ἔτι σπαίρουσι σιδήρῳ
ἄλλοι δἐν βένθεσσιν ὑπόβρυχα μιμνάζουσι
φωλειοῖς πρόβατόν τε καὶ ἥπατοι ἠδὲ πρέποντες
ἴφθιμοι μεγάλοι τε φυήν νωθροὶ δὲ κέλευθα
εἱλεῦνται τὸ καὶ οὔποθ ἑὴν λείπουσι χαράδρην
ἀλλ αὐτοῦ λοχόωσι παραὶ μυχόν ὅς κε πελάσσῃ
χειροτέροις ἀΐδηλον ἐπ ἰχθύσι πότμον ἄγοντες
ἐν καὶ ὄνος κείνοις ἐναρίθμιος ὅς περὶ πάντων
πτήσσει ὀπωρινοῖο κυνὸς δριμεῖαν ὁμοκλήν
μίμνει δἐγκαταδὺς σκότιον μυχόν οὐδὲ πάροιθεν
ἔρχεται ὅσσον ἄησιν ἐπὶ χρόνον ἄγριος ἀστήρ
ἔστι δέ τις πέτρῃσιν ἁλικλύστοισι μεμηλώς
ξανθὸς ἰδεῖν κεστρεῦσι φυὴν ἐναλίγκιος ἰχθύς
τὸν μερόπων ἕτεροι μὲν ἐπικλείουσιν ἄδωνιν
ἄλλοι δἐξώκοιτον ἐφήμισαν οὕνεκα κοίτας
ἐκτὸς ἁλὸς τίθεται μοῦνος δἐπὶ χέρσον ἀμείβει
ὅσσοι γε βράγχη στόματος πτύχας ἀμφὶς ἔχουσιν
εὖτε γὰρ εὐνήσῃ χαροπῆς ἁλὸς ἔργα γαλήνη
αὐτὰρ ὅ γἐσσυμένοισι συνορμηθεὶς ῥοθίοισι
πέτραις ἀμφιταθεὶς ἀμπαύεται εὔδιον ὕπνον
ὀρνίθων δἁλίων τρομέει γένος οἵ οἱ ἔασι
δυσμενέες τῶν ἤν τιν ἐσαθρήσῃ πελάσαντα
πάλλεται ὀρχηστῆρι πανείκελος ὄφρα ἑ πόντου
προπροκυλινδόμενον σπιλάδων ἄπο χεῦμα σαώσῃ
οἱ δὲ καὶ ἐν πέτρῃσι καὶ ἐν ψαμάθοισι νέμονται
ἀγλαΐῃ χρύσοφρυς ἐπώνυμος ἠδὲ δράκοντες
σῖμοί τε γλαῦκοί τε καὶ ἀλκησταὶ συνόδοντες
σκορπίος ἀϊκτήρ δίδυμον γένος ἀμφότεραί τε
σφύραιναι δολιχαὶ ῥαφίδες θἅμα τῇσιν ἀραιαί
ἐν δὲ χάραξ κοῦφοί τε κυβιστητῆρες ἔασι
κωβιοί ἐν δὲ μυῶν χαλεπὸν γένος οἳ περὶ πάντων
θαρσαλέοι νεπόδων καί τἀνδράσιν ἀντιφέρονται
οὔτι τόσοι περ ἐόντες ἐπὶ στερεῇ δὲ μάλιστα
ῥινῷ καὶ πυκινοῖσι πεποιθότες ἔνδον ὀδοῦσι
ἰχθύσι καὶ μερόπεσσιν ἀρειοτέροισι μάχονται
οἱ δἐν ἁμετρήτοισιν ἄλην πελάγεσσιν ἔχουσι
τηλοῦ ἀπὸ τραφερῆς οὐδ ᾐόσιν εἰσὶν ἑταῖροι
θύννοι μὲν θύνοντες ἐν ἰχθύσιν ἔξοχοι ὁρμήν
κραιπνότατοι ξιφίαι τε φερώνυμοι ἠδ ὑπέροπλος
ὀρκύνων γενεὴ καὶ πρημάδες ἠδὲ κυβεῖαι
καὶ κολίαι σκυτάλαι τε καὶ ἱππούροιο γένεθλα
ἐν τοῖς καὶ κάλλιχθυς ἐπώνυμος ἱερὸς ἰχθύς
ἐν κείνοις νέμεται καὶ πομπίλος ὃν πέρι ναῦται
ἅζονται πομπῇ δἐπεφήμισαν οὔνομα νηῶν
ἔξοχα γὰρ νήεσσι γεγηθότες ὑγρὰ θεούσαις
ἀμφιπερισκαίροντες ἐΰξυγον ἅρμα θαλάσσης
τοίχους τἀμφοτέρους περί τε πρυμναῖα χαλινὰ
οἰήκων ἄλλοι δὲ περὶ πρώρην ἀγέρονται
οὐδέ κεν αὐτόμολον κείνων πλόον ἀλλ ὑπὸ δεσμῷ
φαίης εὐγόμφοισιν ἐνισχομένους πινάκεσσιν
ἑλκομένους ἀέκοντας ἀναγκαίῃσιν ἄγεσθαι
τόσσον ἔρως γλαφυρῇσιν ἐφ ὁλκάσιν ἑσμὸν ἀγείρει
οἷον δὴ βασιλῆα φερέπτολιν ἠέ τιν ἄνδρα
ἀθλοφόρον θαλλοῖσι νεοστέπτοισι κομῶντα
παῖδές τἠΐθεοί τε καὶ ἀνέρες ἀμφιέποντες
ὃν δόμον εἰσανάγουσι καὶ ἀθρόοι αἰὲν ἕπονται
εἰσόκεν εὐερκῆ μεγάρων ὑπὲρ οὐδὸν ἀμείψῃ
ὣς οἵ γὠκυπόροισιν ἀεὶ νήεσσιν ἕπονται
ὄφρ οὔτις γαίης ἐλάει φόβος ἀλλ ὅτε χέρσον
φράσσωνται τραφερὴν δὲ μέγ ἐχθαίρουσιν ἄρουραν
αὖτις ἀφορμηθέντες ἀολλέες ἠΰτε νύσσης
πάντες ἀποθρώσκουσι καὶ οὐκέτι νηυσὶν ἕπονται
σῆμα τόδε πλωτῆρσιν ἐτήτυμον ἐγγύθι γαίης
ἔμμεναι εὖτε λιπόντας ὁμοπλωτῆρας ἴδωνται
πομπίλε ναυτιλίῃσι τετιμένε σοὶ δέ τις ἀνὴρ
εὐκραεῖς ἀνέμων τεκμαίρεται ἐλθέμεν αὔρας
εὔδια γὰρ στέλλῃ τε καὶ εὔδια σήματα φαίνεις
καὶ μὲν δὴ πελάγεσσιν ὁμῶς ἐχενηῒς ἑταίρη
ἡ δἦτοι ταναὴ μὲν ἰδεῖν μῆκος δἰσόπηχυς
χροιὴ δαἰθαλόεσσα φυὴ δέ οἱ ἐγχελύεσσιν
εἴδεται ὀξὺ δέ οἱ κεφαλῆς στόμα νέρθε νένευκε
καμπύλον ἀγκίστρου περιηγέος εἴκελον αἰχμῇ
θαῦμα δὀλισθηρῆς ἐχενηΐδος ἐφράσσαντο
ναυτίλοι οὐ μὲν δή τις ἐνὶ φρεσὶ πιστώσαιτο
εἰσαΐων αἰεὶ γὰρ ἀπειρήτων νόος ἀνδρῶν
δύσμαχος οὐδ ἐθέλουσι καὶ ἀτρεκέεσσι πιθέσθαι
νῆα τιταινομένην ἀνέμου ζαχρηέος ὁρμῇ
λαίφεσι πεπταμένοισιν ἁλὸς διὰ μέτρα θέουσαν
ἰχθὺς ἀμφιχανὼν ὀλίγον στόμα νέρθεν ἐρύκει
πᾶσαν ὑποτρόπιος βεβιημένος οὐδ ἔτι τέμνει
κῦμα καὶ ἱεμένη κατὰ δἔμπεδον ἐστήρικται
ἠΰτ ἐν ἀκλύστοισιν ἐεργομένη λιμένεσσι
καὶ τῆς μὲν λίνα πάντα περὶ προτόνοισι μέμυκε
ῥοχθεῦσιν δὲ κάλωες ἐπημύει δὲ κεραίη
ῥιπῇ ἐπειγομένη πρύμνῃ δἔπι πάντα χαλινὰ
ἰθυντὴρ ἀνίησιν ἐπισπέρχων ὁδὸν ἅλμης
ἡ δοὔτ οἰήκων ἐμπάζεται οὔτ ἀνέμοισι
πείθεται οὐ ῥοθίοισιν ἐλαύνεται ἀλλὰ παγεῖσα
μίμνει τοὐκ ἐθέλουσα καὶ ἐσσυμένη πεπέδηται
ἰχθύος οὐτιδανοῖο κατὰ στόμα ῥιζωθεῖσα
ναῦται δὲ τρομέουσιν ἀείδελα δεσμὰ θαλάσσης
δερκόμενοι καὶ θάμβος ἴσον λεύσσοντες ὀνείρῳ
ὡς δὅτ ἐνὶ ξυλόχοισιν ἀνὴρ λαιψηρὰ θέουσαν
θηρητὴρ ἔλαφον δεδοκημένος ἄκρον ὀϊστῷ
κῶλον ὑπὸ πτερόεντι βαλὼν ἐπέδησεν ἐρωῆς
ἡ δὲ καὶ ἐσσυμένη περ ἀναγκαίῃς ὀδύνῃσιν
ἀμφιπαγεῖσ ἀέκουσα μένει θρασὺν ἀγρευτῆρα
τοίην νηΐ πέδην περιβάλλεται αἰόλος ἰχθὺς
ἀντιάσας τοίων δὲ φερωνυμίην λάχεν ἔργων
Χαλκίδες αὖ θρίσσαι τε καὶ ἀβραμίδες φορέονται
ἀθρόαι ἄλλοτε δἄλλον ἁλὸς πόρον ἢ περὶ πέτρας
ἢ πελάγη δολιχοῖσί τἐπέδραμον αἰγιαλοῖσιν
αἰέν ἀμειβόμεναι ξείνην ὁδὸν ἠΰτ ἀλῆται
Ἀνθιέων δὲ μάλιστα νομαὶ πέτρῃσι βαθείαις
ἔμφυλοι ταῖς δοὔτι παρέστιοι αἰὲν ἔασι
πάντῃ δὲ πλάζονται ὅπῃ γένυς ἔνθα κελεύει
γαστὴρ καὶ λαίμαργος ἔρως ἀκόρητος ἐδωδῆς
ἔξοχα γὰρ παρὰ πάντας ἀδηφάγος οἶστρος ἐλαύνει
κείνους καὶ νωδόν περ ὑπὸ στόμα χῶρον ἔχοντας
τέσσαρα δἀνθιέων μεγακήτεα φῦλα νέμονται
ξανθοί τἀργεννοί τε τὸ δὲ τρίτον αἷμα κελαινοί
ἄλλους δεὐωπούς τε καὶ αὐλωποὺς καλέουσιν
οὕνεκα τοῖς καθύπερθεν ἑλισσομένη κατὰ κύκλον
ὀφρὺς ἠερόεσσα περίδρομος ἐστεφάνωται
δοιοὶ δὲ σκληροῖσιν ἀρηρότα γυῖα χιτῶσι
φραξάμενοι κόλποισιν ἐνιπλώουσι θαλάσσης
κάραβος ὀξυπαγὴς ἠδ ἀστακός οἱ δὲ καὶ ἄμφω
πέτραις ἐνναίουσι καὶ ἐν πέτρῃσι νέμονται
ἄστακος αὖ πέρι δή τι καὶ οὐ φατὸν οἷον ἔρωτα
οἰκείης θαλάμης κεύθει φρεσίν οὐδέ ποτ αὐτῆς
λείπεθ ἑκών ἀλλ εἴ μιν ἀναγκαίῃ τις ἐρύσσας
τῆλε φέρων ἑτέρωσε πάλιν πόντονδε μεθείη
αὐτὰρ ὅγ οὐ μετὰ δηρὸν ἑὴν νόστησε χαράδρην
σπεύδων οὐδ ἐθέλει ξεῖνον μυχὸν ἄλλον ἑλέσθαι
οὐδ ἑτέρης πέτρης ἐπιβάλλεται ἀλλὰ διώκει
καὶ δόμον ὃν κατέλειπε καὶ ἤθεα καὶ νομὸν ἅλμης
κείνης ἥ μιν ἔφερβε καὶ οὐκ ἤχθηρε θάλασσαν
τῆς μιν ἀπεξείνωσαν ἁλίπλοοι ἀγρευτῆρες
ὣς ἄρα καὶ πλωτοῖσιν ἑὸς δόμος ἠδὲ θάλασσα
πατρῴη καὶ χῶρος ἐφέστιος ἔνθ ἐγένοντο
στάζει ἐνὶ κραδίῃ γλυκερὸν γάνος οὐδ ἄρα μούνοις
πατρὶς ἐφημερίοισι πέλει γλυκερώτατον ἄλλων
οὐδ ἀλεγεινότερον καὶ κύντερον ὅς κεν ἀνάγκῃ
φυξίπολιν πάτρης τελέσῃ βίον ἀλγινόεντα
ξεῖνος ἐν ἀλλοδαποῖσιν ἀτιμίης ζυγὸν ἕλκων
ἐν κείνῃ γενεῇ καὶ καρκίνοι εἰσὶν ἀλῆται
καρίδων τε νομαὶ καὶ ἀναιδέα φῦλα παγούρων
οἵτε καὶ ἀμφιβίοις ἐναρίθμιον αἶσαν ἔχουσι
πάντες δοἷσί τε κῶλον ὑπ ὀστράκῳ ἐστήρικται
ὄστρακον ἐκδύνουσι γεραίτερον ἄλλο δἔνερθε
σαρκὸς ὑπὲκ νεάτης ἀνατέλλεται οἱ δὲ πάγουροι
ἡνίκα ῥηγνυμένοιο βίην φράσσωνται ἐλύτρου
πάντῃ μαιμώωσιν ἐδητύος ἰσχανόωντες
ῥηϊτέρη ῥινοῖο διάκρισις ὄφρα γένηται
πλησαμένων εὖτ ἄν δὲ διατμαγὲν ἕρκος ὀλίσθῃ
οἱ δἦτοι πρῶτον μὲν ἐπὶ ψαμάθοισι τέτανται
ἐλπόμενοι φθιμένοισι μετέμμεναι οὐδ ἔτι θερμὸν
ἐμπνείειν ῥινῷ δὲ περιτρομέουσιν ἀραιῇ
ἀρτιφύτῳ μετὰ δαὖτις ἀγειρόμενοι νόον ἤδη
βαιὸν θαρσήσαντες ἀπὸ ψαμάθοιο πάσαντο
τόφρα δὲ θυμὸν ἔχουσιν ἀμήχανον ἀδρανέοντες
ὄφρα περὶ μελέεσσι νέον σκέπας ἀμφιπαγείη
ὡς δέ τις ἰητὴρ νουσαχθέα φῶτα κομίζων
ἤμασι μὲν πρώτοισι βορῆς ἀπόπαστον ἐρύκει
πήματος ἀμβλύνων μαλερὸν σθένος αὐτὰρ ἔπειτα
τυτθὰ βορῆς ὤρεξε νοσήλια μέχρις ἅπασαν
ἄτην γυιοβόρους τε δύας ὀδύνας τε καθήρῃ
ὣς οἵγ ἀρτιφύτοισιν ἀναΐσσουσιν ἐλύτροις
δειδιότες νούσοιο κακὰς ὑπὸ κῆρας ἀλύξαι
ἄλλοι δἑρπυστῆρες ἁλὸς ναίουσιν ἐναύλους
πουλύποδες σκολιοὶ καὶ κορδύλος ἠδ ἁλιεῦσιν
ἐχθομένη σκολόπενδρα καὶ ὀσμύλος οἱ δὲ καὶ αὐτοὶ
ἀμφίβιοι καί πού τις ἀνὴρ ἴδεν ἀγροιώτης
γηπόνος ἀγχιάλοισι φυτηκομίῃσι μεμηλώς
ὀσμύλον εὐκάρποις ἢ πούλυπον ἀμφὶ κράδῃσι
πλεγνύμενον γλυκερόν τε φυτῶν ἀπὸ καρπὸν ἔδοντα
τοῖς δὲ μεθ ἑρπυστῆρσιν ἴσον λάχεν οἶμα δολόφρων
σηπίη ἄλλα δὲ φῦλα μετ οἴδμασιν ὀστρακόρινα
πολλὰ μὲν πέτρῃσι τὰ δἐν ψαμάθοισι νέμονται
νηρῖται στρόμβων τε γένος καὶ πορφύραι αὐταὶ
κήρυκές τε μύες τε καὶ ἀτρεκὲς οὔνομα σωλὴν
ὄστρεά θἑρσήεντα καὶ ὀκριόεντες ἐχῖνοι
τοὺς εἴ τις καὶ τυτθὰ διατμήξας ἐνὶ πόντῳ
ῥίψῃ συμφυέες τε παλίνζωοί τε νέμονται
Καρκινάσιν δαὐταῖς μὲν ἐπ ὄστρακον οὔτι πέφυκεν
ἐκ γενετῆς γυμναὶ δὲ καὶ ἀσκεπέες καὶ ἀφαυραὶ
τίκτονται κτητοὺς δὲ δόμους ἐπιμηχανόωνται
ἀβληχροῖς μελέεσσι νόθον σκέπας ἀμφιβαλοῦσαι
εὖτε γὰρ ἀθρήσωσι λελειμμένον ὀρφανὸν αὔτως
ὄστρακον οἰκητῆρος ἀνέστιον οἰχομένοιο
αἵδ εἴσω καταδῦσαι ὑπ ἀλλοτρίοισιν ἐλύτροις
ἑζόμεναι ναίουσι καὶ ὃν κτήσαντο μέλαθρον
τῷ δὲ συνερπύζουσι καὶ ἔνδοθεν ἕρκος ἄγουσιν
εἴτε τι νηρίτης ἔλιπε σκέπας εἴτε τι κῆρυξ
ἢ στρόμβος στρόμβων δὲ δύσεις φιλέουσι μάλιστα
ἀλλ ὅτ ἀεξομένη πλήσῃ μυχὸν ἔνδον ἐοῦσα
καρκινάς οὐκέτι κεῖνον ἔχει δόμον ἀλλὰ λιποῦσα
δίζεται εὐρύτερον κόχλου κύτος ἀμφιβαλέσθαι
πολλάκι δὲ γλαφυρῆς κύμβης πέρι καρκινάδεσσιν
ἀλκὴ καὶ μέγα νεῖκος ἐγείρεται ἐκ δἐλάσασα
ἔστι δέ τις γλαφυρῷ κεκαλυμμένος ὀστράκῳ ἰχθύς
μορφὴν πουλυπόδεσσιν ἀλίγκιος ὃν καλέουσι
ναυτίλον οἰκείῃσιν ἐπικλέα ναυτιλίῃσι
ναίει μὲν ψαμάθοις ἀνὰ δἔρχεται ἄκρον ἐς ὕδωρ
πρηνής ὄφρα κε μή μιν ἐνιπλήσειε θάλασσα
ἀλλ ὅτ ἀναπλώσῃ ῥοθίων ὕπερ Ἀμφιτρίτης
αἶψα μεταστρεφθεὶς ναυτίλλεται ὥστ ἀκάτοιο
ἴδρις ἀνήρ δοιοὺς μὲν ἄνω πόδας ὥστε κάλωας
ἀντανύει μέσσος δὲ διαρρέει ἠΰτε λαῖφος
λεπτὸς ὑμήν ἀνέμῳ τε τιταίνεται αὐτὰρ ἔνερθε
δοιοὶ ἁλὸς ψαύοντες ἐοικότες οἰήκεσσι
πομποί τἰθύνουσι δόμον καὶ νῆα καὶ ἰχθύν
ἀλλ ὅτε ταρβήσῃ σχεδόθεν κακόν οὐκέτ ἀήταις
φεύγει ἐπιτρέψας σὺν δἔσπασε πάντα χαλινά
ἱστία τοἴηκάς τε τὸ δἀθρόον ἔνδον ἔδεκτο
κῦμα βαρυνόμενός τε καθέλκεται ὕδατος ὁρμῇ
ὦ πόποι ὃς πρώτιστος ὄχους ἁλὸς εὕρατο νῆας
εἴτ οὖν ἀθανάτων τις ἐπεφράσατ εἴτε τις ἀνὴρ
τολμήεις πρώτιστος ἐπεύξατο κῦμα περῆσαι
ἦ που κεῖνον ἰδὼν πλόον ἰχθύος εἴκελον ἔργον
δουροπαγὲς τόρνωσε τὰ μὲν πνοιῇσι πετάσσας
ἐκ προτόνων τὰ δὄπισθε χαλινωτήρια νηῶν
κήτεα δὀβριμόγυια πελώρια θαύματα πόντου
ἀλκῇ ἀμαιμακέτῳ βεβριθότα δεῖμα μὲν ὅσσοις
εἰσιδέειν αἰεὶ δὀλοῇ κεκορυθμένα λύσσῃ
πολλὰ μὲν εὐρυπόροισιν ἐνιστρέφεται πελάγεσσιν
ἔνθα Ποσειδάωνος ἀτέκμαρτοι περιωπαί
παῦρα δὲ ῥηγμίνων σχεδὸν ἔρχεται ὅσσα φέρουσιν
ἠϊόνες βαρύθοντα καὶ οὐκ ἀπολείπεται ἅλμης
τῶν ἦτοι κρυερός τε λέων βλοσυρή τε ζύγαινα
πορδάλιές τὀλοαὶ καὶ φύσαλοι αἰθυκτῆρες
ἐν δὲ μέλαν θύννων ζαμενὲς γένος ἐν δὲ δαφοινὴ
πρῆστις ἀταρτηρῆς τε δυσαντέα χάσματα λάμνης
μάλθη τοὐ μαλακῇσιν ἐπώνυμος ἀδρανίῃσι
κριοί τἀργαλέοι καὶ ἀπαίσιον ἄχθος ὑαίνης
καὶ κύνες ἁρπακτῆρες ἀναιδέες ἐν δὲ κύνεσσι
τριχθαδίη γενεή τὸ μὲν ἄγριον ἐν πελάγεσσι
κήτεσι λευγαλέοις ἐναρίθμιον ἄλλα δὲ φῦλα
διπλόα καρτίστοισι μετ ἰχθύσι δινεύονται
πηλοῖς ἐν βαθέεσσι τὸ μὲν κέντροισι κελαινοῖς
κεντρίναι αὐδώωνται ἐπώνυμοι ἄλλο δὁμαρτῇ
κλείονται γαλεοί γαλεῶν δἑτερότροπα φῦλα
σκύμνοι καὶ λεῖοι καὶ ἀκανθίαι ἐν δἄρα τοῖσι
ῥῖναι ἀλωπεκίαι καὶ ποικίλοι εἴκελα δἔργα
πᾶσιν ὁμοῦ φορβή τε σύν ἀλλήλοις τε νέμονται
δελφῖνες δἀκταῖς τε πολυρραθάγοισι γάνυνται
καὶ πελάγη ναίουσι καὶ οὔποθι νόσφι θάλασσα
δελφίνων περὶ γάρ σφε Ποσειδάων ἀγαπάζει
οὕνεκά οἱ κούρην κυανώπιδα Νηρηΐνην
μαιομένῳ φεύγουσαν ἑὸν λέχος Ἀμφιτρίτην
φρασσάμενοι δελφῖνες ἐν Ὠκεανοῖο δόμοισι
κευθομένην ἤγγειλαν ὁ δαὐτίκα κυανοχαίτης
παρθένον ἐξήρπαξεν ἀναινομένην τε δάμασσε
καὶ τὴν μὲν παράκοιτιν ἁλὸς βασίλειαν ἔθηκε
ἀγγελίης δᾔνησεν ἐνηέας οὓς θεράποντας
κλήρῳ δἐν σφετέρῳ περιώσιον ὤπασε τιμήν
ἔστι δἀμειλίκτοις ἐνὶ κήτεσιν ἅσσα καὶ ἅλμης
ἐκτὸς ἐπὶ τραφερῆς φυσίζοον ἔρχεται οὖδας
δηρὸν δἠϊόνεσσι καὶ ἀγχιάλοισιν ἀρούραις
μίσγοντ ἐγχέλυές τε καὶ ἀσπιδόεσσα χελώνη
καστορίδες τὀλοαὶ δυσπενθέες αἵ τἀλεγεινὴν
ὄσσαν ἐπὶ κροκάλῃσιν ἀπαίσιον ὠρύονται
ἀνδράσιν ὃς δέ κε γῆρυν ἐν οὔασιν ἀλγινόεσσαν
δέξηται στυγερῆς τἐνοπῆς κωκυτὸν ἀκούσῃ
οὐ τηλοῦ θανάτοιο τάχ ἔσσεται ἀλλά οἱ ἄτην
καὶ μόρον αἰνοτάτη κείνη μαντεύεται αὐδή
ναὶ μὴν καὶ φάλαιναν ἀναιδέα φασὶ θαλάσσης
ἐκβαίνειν χέρσονδε καὶ ἠελίοιο θέρεσθαι
φῶκαι δἐννύχιαι μέν ἀεὶ λείπουσι θάλασσαν
πολλάκι δἠμάτιαι πέτραις ἐνὶ καὶ ψαμάθοισιν
εὔκηλοι μίμνουσι καὶ ἔξαλον ὕπνον ἔχουσι
Ζεῦ πάτερ ἐς δὲ σὲ πάντα καὶ ἐκ σέθεν ἐρρίζωνται
εἴτ οὖν αἰθέρος οἶκον ὑπέρτατον εἵτ ἄρα πάντῃ
ναιετάεις θνητῷ γὰρ ἀμήχανον ἐξονομῆναι
οἵῃ σὺν φιλότητι διακρίνας ἐκέδασσας
αἰθέρα ταἰγλήεντα καὶ ἠέρα καὶ χυτὸν ὕδωρ
καὶ χθόνα παμμήτειραν ἀπ ἀλλήλων μὲν ἕκαστα
πάντα δἐν ἀλλήλοισιν ὁμοφροσύνης ὑπὸ δεσμῷ
ἀρρήκτῳ συνέδησας ἀναγκαίῃ δἐπέρεισας
ἀστεμφῆ πάγκοινον ὑπό ζυγόν οὔτε γὰρ αἰθὴρ
ἠέρος οὔτ ἀήρ ἄτερ ὕδατος οὐδὲ μὲν ὕδωρ
γαίης νόσφι τέτυκται ἐν ἀλλήλοις δὲ φύονται
πάντα δὁδὸν μίαν εἶσι μίαν δἀνελίσσετ ἀμοιβήν
τοὔνεκα καὶ ξυνῇσιν ὁμηρεύουσι γενέθλαις
ἀμφιβίων καὶ τοὶ μὲν ἀναστείχουσ ἐπὶ γαῖαν
ποντόθεν ἄλλοι δαὖτε κατ ἠέρος Ἀμφιτρίτῃ
μίσγονται κοῦφοί τε λάροι στονόεντά τε φῦλα
ἁλκυόνων κρατεροί θἁλιαίετοι ἁρπακτῆρες
ἄλλα θὅσ ἰχθυάᾳ διερῆς τἐπιβάλλεται ἄγρης
ἠέρα δαὖ τέμνουσι καὶ εἰνάλιοί περ ἐόντες
τευθίδες ἱρήκων τε γένος βυθίη τε χελιδών
οἱ δὅτε ταρβήσωσιν ὑπέρτερον ἐγγύθεν ἰχθύν
ἐξ ἁλὸς ἀνθρώσκουσι καὶ ἠέριοι ποτέονται
ἀλλ αἱ μὲν καὶ τῆλε καὶ ὑψόθι ταρσὸν ἱεῖσι
τευθίδες ἧτε κεν ὄρνιν ὀΐσσεαι οὐδὲ μὲν ἰχθὺν
εἰσοράαν ἀγεληδὸν ὅθ ὁρμήσωσι πέτεσθαι
αἱ δἄρα τῶν ὑπένερθε χελιδόνες οἶμον ἔχουσι
ἵρηκες δαὐτῆς ἅλμης σχεδὸν ἠερέθονται
ἄκρον ἐπιψαύοντες ἁλὸς πόρον ὅσσον ἰδέσθαι
ἄμφω νηχομένοισι καὶ ἱπταμένοισιν ὁμοῖοι
αἵδε μὲν ὥστε πόληες ἐν ἰχθύσιν οἵδε θὅμιλοι
κεκριμένοι γεγάασιν ἁλιπλάγκτοιο γενέθλης
τῶν δοἱ μὲν πλάζονται ἀολλέες αἰόλα φῦλα
πώεσιν ἤ στρατιῇσιν ἐοικότες οἵ τἀγελαῖοι
κέκληνται τοὶ δαὖτε κατὰ στίχας οἱ δὲ λόχοισιν
εἴκελοι ἢ δεκάδεσσιν ὁ δἔρχεται οἶος ἀπ ἄλλων
μουναδὸν ὁρμηθείς περόωσι δὲ δίζυγες ἄλλοι
οἱ δαὐτοῦ θαλάμῃσιν ἐν οἰκείῃσι μένουσι
χείματι μὲν δὴ πάντες ἀελλάων στροφάλιγγας
σμερδαλέας αὐτοῦ τε δυσηχέος οἴδματα πόντου
ἔξοχα δειμαίνουσιν ἐπεὶ περιώσιον ἄλλων
ἰχθυόεντα γένεθλα φίλην πέφρικε θάλασσαν
μαινομένην τότε δοἱ μὲν ἀμησάμενοι πτερύγεσσι
ψάμμον ὑποπτήσσουσιν ἀνάλκιδες οἱ δὑπὸ πέτραις
εἰλόμενοι δύνουσιν ἀολλέες οἱ δὲ βάθιστα
ἐς πελάγη φεύγουσι κάτω μυχάτην ὑπὸ βύσσαν
κεῖνα γὰρ οὔτε λίην προκυλίνδεται οὔθ ὑπ ἀήταις
πρυμνόθεν εἱλεῖται διὰ δἔσσυται οὔτις ἄελλα
ῥίζαν ἁλὸς νεάτην μέγα δέ σφισι βένθος ἐρύκει
ῥιγεδανὰς ὀδύνας καὶ ἀπηνέα χείματος ὁρμήν
ἀλλ ὁπότ ἀνθεμόεσσαι ἐπὶ χθονὸς εἴαρος ὧραι
πορφύρεον γελάσωσιν ἀναπνεύσῃ δὲ θάλασσα
χείματος εὐδιόωσα γαληναίη τε γένηται
ἤπια κυμαίνουσα τότ ἰχθύες ἄλλοθεν ἄλλοι
πανσυδίῃ φοιτῶσι γεγηθότες ἐγγύθι γαίης
ὡς δὲ πολυρραίσταο νέφος πολέμοιο φυγοῦσα
ὀλβίη ἀθανάτοισι φίλη πόλις ἥν ῥά τε δηρὸν
δυσμενέων πάγχαλκος ἐπεπλήμμυρε θύελλα
ὀψὲ δἀπολλήξασα καὶ ἀμπνεύσασα μόθοιο
ἀσπασίως γάνυταί τε καὶ εἰρήνης καμάτοισι
τέρπεται ἁρπαλέοισι καὶ εὔδιος εἰλαπινάζει
ἀνδρῶν τε πλήθουσα χοροιτυπίης τε γυναικῶν
ὣς οἱ λευγαλέους τε πόνους καὶ φρῖκα θαλάσσης
ἀσπασίως προφυγόντες ὑπεὶρ ἅλα καγχαλόωντες
θρώσκοντες θύνουσι χοροιτυπέουσιν ὁμοῖοι
εἴαρι δὲ γλυκὺς οἶστρος ἀναγκαίης Ἀφροδίτης
καὶ γάμοι ἡβώωσι καὶ ἀλλήλων φιλότητες
πᾶσιν ὅσοι γαῖάν τε φερέσβιον οἵ τἀνὰ κόλπους
ἠέρος οἵ τἀνὰ πόντον ἐριβρύχην δονέονται
εἴαρι δὲ πλεῖστον νεπόδων γένος Εἰλείθυιαι
ὠοφόρων παύουσι βαρυνομένων ὠδίνων
θήλεες ἐν ψαμάθοισιν ἀποθλίβουσιν ἀραιὰς
γαστέρας οὐ γὰρ ῥεῖα διΐσταται ἀλλ ἐνέχονται
ὠὰ μετ ἀλλήλοισιν ἀρηρότα νηδύος εἴσω
φύρδην συμπεφυῶτα τὰ δἀθρόα πῶς κε τέκοιεν
στεινόμεναι δὀδύνῃσι μόγις κρίνουσι γενέθλην
ὡς οὐ ῥηϊδίην γενεὴν οὐδ ἰχθύσι Μοῖραι
ὤπασαν οὐδ ἄρα μοῦνον ἐπιχθονίῃσι γυναιξὶν
ἄλγεα πάντῃ δεἰσὶν ἐπαχθέες Εἰλείθυιαι
ἄρσενες αὖτ ἄλλοι μὲν ἐπ ἰχθύσι κῆρας ἄγοντες
δαιτυμόνες ῥηγμῖσιν ἐπειγόμενοι πελάουσιν
ἄλλοι δαὖ μετόπισθε διωκόμενοι προθέουσι
θηλυτέραις ἀγέλῃσιν ἐπεὶ φιλότητος ἔρωτι
ἑλκόμεναι σπεύδουσι μετ ἄρσενας ἀσχέτῳ ὁρμῇ
ἔνθ οἱ μὲν σφετέρας ἐπὶ γαστέρας ἀλλήλοισι
τριβόμενοι θορὸν ὑγρὸν ἀπορραίνουσιν ὄπισθεν
αἱ δοἴστρῳ μεμαυῖαι ἐπαΐγδην στομάτεσσι
κάπτουσιν τοίῳ δὲ γάμῳ πλήθουσι γόνοιο
πλεῖστος μὲν νόμος οὗτος ἐν ἰχθύσιν οἱ δὲ καὶ εὐνὰς
καὶ θαλάμους ἀλόχους τε διακριδὸν ἀμφὶς ἔχουσι
ζευξάμενοι πολλὴ γὰρ ἐν ἰχθύσιν ἔστ Ἀφροδίτη
Οἶστρός τε Ζῆλός τε βαρὺς θεός ὅσσα τε τίκτει
θερμὸς Ἔρως ὅτε λάβρον ἐνὶ φρεσὶ κῶμον ὀρίνει
πολλοὶ δἀλλήλοισι διασταδὸν εἵνεκεν εὐνῆς
μάρνανται μνηστῆρσιν ἐοικότες οἵ περὶ νύμφην
πολλοὶ ἀγειρόμενοι καὶ ὁμοίϊοι ἀντιφέρονται
ὄλβῳ τἀγλαΐῃ τε τὰ δἰχθύσιν οὐ παρέασιν
ἀλλ ἀλκὴ γένυές τε καὶ ἔνδοθι κάρχαρον ἕρκος
τοῖσιν ἀεθλεύουσι καὶ ἐς γάμον ὁπλίζονται
τοῖσι δὅ κεν προβάληται ὁμοῦ γάμον εὕρατο νίκῃ
καὶ τοὶ μὲν πλεόνεσσιν ὁμευναίαις ἀλόχοισι
τέρπονται σάργων τε γένος καὶ κόσσυφος αἴθων
τοὶ δὲ μίαν στέργουσι καὶ ἀμφιέπουσιν ἄκοιτιν
κάνθαροι αἰτναῖοί τε καὶ οὐ πλεόνεσσι γάνυνται
ἀλλ οὐκ ἐγχελύεσσιν ὁμοίϊον οὔτε χελώναις
οὔτ οὖν πουλυπόδεσσι γάμου τέλος οὔτε κελαινῇ
μυραίνῃ λεχέων δὲ παράτροπον αἶσαν ἔχουσιν
αἱ μὲν γὰρ σπειρηδὸν ἐν ἀλλήλῃσι χυθεῖσαι
ἐγχέλυες δέμας ὑγρὸν ἀναστρωφῶσι θαμειαὶ
πλεγνύμεναι τάων δὲ κατείβεται εἴκελος ἀφρῷ
ἰχώρ ἐν ψαμάθοις τε καλύπτεται ἡ δέ μιν ἰλὺς
δεξαμένη κυέει τε καὶ ἐγχελύων τέκεν ὁλκούς
τοίη καὶ γόγγροισιν ὀλισθηροῖσι γενέθλη
αἱ δὲ μέγα τρομέουσι καὶ ἐχθαίρουσι χελῶναι
ὃν γάμον οὐ γὰρ τῇσιν ἐφίμερος οἷα καὶ ἄλλοις
τερπωλὴ λεχέων πολὺ δὲ πλέον ἄλγος ἔχουσι
σκληρὸν γὰρ μάλα κέντρον ἐν ἄρσεσιν εἰς Ἀφροδίτην
ὀστέον οὐκ ἐπιεικτόν ἀτερπέϊ θήγεται εὐνῇ
τοὔνεκα μάρνανταί τε παλιγνάμπτοισί τὀδοῦσιν
ἀλλήλους δάπτουσιν ὅτε σχεδὸν ἀντιάσωσιν
αἱ μὲν ἀλευόμεναι τρηχὺν γάμον οἱ δἀεκουσῶν
εὐνῆς ἱμείροντες ἑκούσιοι εἰσόκεν ἀλκῇ
νικήσας ζεύξῃ μιν ἀναγκαίῃ φιλότητι
ἠΰτε ληϊδίην πολέμου γέρας εἴκελα δεὐνῆς
ἔργα κυσὶ χθονίοισι καὶ εἰναλίῃσι χελώναις
εἴκελα καὶ φώκῃσιν ἐπεὶ μάλα δηρὸν ἕκαστοι
ἐξόπιθεν συνέχονται ἀρηρότες ἠΰτε δεσμῷ
πουλύποδος δὀλοοί τε γάμοι καὶ πικρὸς ὄλεθρος
συμφέρεται ξυνὸν δὲ τέλος θανάτοιο καὶ εὐνῆς
οὐ γὰρ πρὶν φιλότητος ἀπίσχεται οὐδ ἀπολήγει
πρίν μιν ἀπὸ μελέων προλίπῃ σθένος ἀδρανέοντα
αὐτὸς δἐν ψαμάθοισι πεσὼν ἀμενηνὸς ὄληται
πάντες γάρ μιν ἔδουσιν ὅσοι σχεδὸν ἀντιάσωσι
καρκινάδες δειλαὶ καὶ καρκίνοι ἠδὲ καὶ ἄλλοι
ἰχθύες οὓς πάρος αὐτὸς ἐδαίνυτο ῥεῖα μεθέρπων
τοῖς ὑπὸ καὶ ζωός περ ἐὼν ἔτι κείμενος αὔτως
οὐδὲν ἀμυνόμενος δαιτρεύεται ὄφρα θάνῃσι
τοίῳ δυστερπεῖ φιλοτησίῳ ὄλλυτ ὀλέθρῳ
ὣς δαὔτως καὶ θῆλυς ὑπ ὠδίνων μογέουσα
ὄλλυται οὐ γὰρ τῇσιν ἀποκριδὸν οἷα καὶ ἄλλοις
ὠὰ διαθρώσκουσιν ἀρηρότα δἀλλήλοισι
βοτρυδὸν στεινοῖο μόγις διανίσσεται αὐλοῦ
τοὔνεκα καὶ λυκάβαντος ὑπέρτερον οὔποτε μέτρον
πουλύποδες ζώουσιν ἀποφθινύθουσι γὰρ αἰεὶ
αἰνοτάτοισι γάμοισι καὶ αἰνοτάτοισι τόκοισιν
ἀμφὶ δὲ μυραίνης φάτις ἔρχεται οὐκ ἀΐδηλος
ὥς μιν ὄφις γαμέει τε καὶ ἐξ ἁλὸς ἔρχεται αὐτὴ
πρόφρων ἱμείρουσα παρ ἱμείροντα γάμοιο
ἤτοι ὁ μὲν φλογέῃ τεθοωμένος ἔνδοθι λύσσῃ
μαίνεται εἰς φιλότητα καὶ ἐγγύθι σύρεται ἀκτῆς
πικρὸς ἔχις τάχα δὲ γλαφυρὴν ἐσκέψατο πέτρην
τῇ δἔνι λοίγιον ἰὸν ἀπήμεσε πάντα δὀδόντων
ἔπτυσε πευκεδανόν ζαμενῆ χόλον ὄλβον ὀλέθρου
ὄφρα γάμῳ πρηΰς τε καὶ εὔδιος ἀντιάσειε
στὰς δἄρ ἐπὶ ῥηγμῖνος ἑὸν νόμον ἐρροίζησε
κικλήσκων φιλότητα θοῶς δἐσάκουσε κελαινὴ
ἰϋγὴν μύραινα καὶ ἔσσυτο θᾶσσον ὀϊστοῦ
ἡ μὲν ἄρ ἐκ πόντοιο τιταίνεται αὐτὰρ ὁ πόντου
ἐκ γαίης πολιοῖσιν ἐπεμβαίνει ῥοθίοισιν
ἄμφω δἀλλήλοισιν ὁμιλῆσαι μεμαῶτε
συμπεσέτην ἔχιος δὲ κάρη κατέδεκτο χανοῦσα
νύμφη φυσιόωσα γάμῳ δἐπιγηθήσαντες
ἡ μὲν ἁλὸς πάλιν εἶσι μετ ἤθεα τὸν δἐπὶ χέρσον
ὁλκὸς ἄγει κρυερὸν δὲ πάλιν μεταχεύεται ἰὸν
λάπτων ὃν πάρος ἧκε καὶ ἐξήφυσσεν ὀδόντων
ἢν δἄρα μή τι κίχῃ κεῖνον χόλον ὅνπερ ὁδίτης
ἀτρεκέως ἐσιδών μιν ἀπέκλυσεν ὕδατι λάβρῳ
αὐτὰρ ὅ γἀσχαλόων ῥίπτει δέμας εἰσόκε μοῖραν
λευγαλέοιο λάβῃσιν ἀνωϊστου θανάτοιο
αἰδόμενος ὅτ ἄναλκις ὅπλων γένεθ οἷς ἐπεποίθει
ἔμμεν ὄφις πέτρῃ δὲ συνώλεσε καὶ δέμας ἰῷ
δελφῖνες δἄνδρεσσιν ὁμῶς γάμον ἐντύνονται
μήδεά τἀνδρομέοισι πανείκελα καρτύνονται
οὐδ αἰεὶ προφανὴς πόρος ἄρσενος ἀλλά οἱ εἴσω
κέκρυπται λεχέων δὲ κατὰ χρέος ἕλκεται ἔξω
τοῖαι μὲν φιλότητες ἐν ἰχθύσιν ἠδὲ καὶ εὐναί
ἄλλος δἀλλοίῃ λεχέων ἱμείρεται ὥρῃ
καὶ γενεὴν προφέρει τοῖς μὲν θέρος οἷσι δὲ χεῖμα
τοῖς δἔαρ ἢ φθινύθουσα τόκον προὔφηνεν ὀπώρη
καὶ τοὶ μὲν λυκάβαντι μίαν μογέουσι γενέθλην
οἱ πλεῖστοι λάβραξ δὲ δὶς ἄχθεται Εἰλειθυίαις
τρίγλαι δὲ τριγόνοισιν ἐπώνυμοί εἰσι γονῇσι
σκορπίος αὖ τετόρεσσι φέρει βέλος ὠδίνεσσι
πέντε δὲ κυπρίνοισι γοναὶ μούνοισιν ἔασιν
οἴου δοὔποτέ φασι γένος φράσσασθαι ὀνίσκου
ἀλλ ἔτι τοῦτ ἀΐδηλον ἐν ἀνθρώποισι τέτυκται
Εὖτ ἂν δεἰαρινοῖο περιπλήθωσι γόνοιο
ἰχθύες ὠοτόκοι τοὶ μὲν κατὰ χῶρον ἕκαστοι
εὔκηλοι μίμνουσιν ἐνὶ σφετέροισι δόμοισι
πολλοὶ δἀγρόμενοι ξυνὴν ὁδὸν ὁρμώωνται
Εὔξεινον μετὰ πόντον ἵν αὐτόθι τέκνα τέκωνται
κεῖνος γὰρ πάσης γλυκερώτερος Ἀμφιτρίτης
κόλπος ἀπειρεσίοισι καὶ εὐΰδροις ποταμοῖσιν
ἀρδόμενος μαλακαὶ δὲ πολυψάμαθοί τἐπιωγαί
ἐν δέ οἱ εὐφυέες τε νομαὶ καὶ ἀκύμονες ἀκταὶ
πέτραι τε γλαφυραὶ καὶ χηραμοὶ ἰλυόεντες
ἄκραι τε σκιεραὶ καὶ ὅσ ἰχθύσι φίλτατ ἔασιν
ἐν δέ οἱ οὔτε τι κῆτος ἀνάρσιον οὔτε τι πῆμα
ἐντρέφεται νεπόδεσσιν ὀλέθριον οὐδὲ μὲν ὅσσοι
δυσμενέες γεγάασιν ἐπ ἰχθύσι βαιοτέροισιν
ὁλκοὶ πουλυπόδων οὐδ ἀστακοὶ οὐδὲ πάγουροι
παῦροι μὲν δελφῖνες ἀκιδνότεροι δὲ καὶ αὐτοὶ
κητείης γενεῆς καὶ ἀκήδεες ἐννεμέθονται
τοὔνεκεν ἰχθύσι κεῖνο πέλει κεχαρισμένον ὕδωρ
ἐκπάγλως καὶ πολλὸν ἐπισπεύδουσι νέεσθαι
στέλλονται δἅμα πάντες ὁμιλαδόν ἄλλοθεν ἄλλος
εἰς ἕν ἀγειρόμενοι μία δέ σφισι πᾶσι κέλευθος
πομπή τε ῥιπή τε καὶ αὖ παλινόστιμος ὁρμή
Θρηΐκιον δἀνύουσι Βοὸς Πόρον αἰολόφυλοι
ἑσμοὶ Βεβρυκίην τε παρὲξ ἅλα καὶ στόμα Πόντου
στεινὸν ἀμειβόμενοι δολιχὸν δρόμον Ἀμφιτρίτης
ὡς δὅτ ἀπ Αἰθιόπων τε καὶ Αἰγύπτοιο ῥοάων
ὑψιπετὴς γεράνων χορὸς ἔρχεται ἠεροφώνων
Ἄτλαντος νιφόεντα πάγον καὶ χεῖμα φυγοῦσαι
Πυγμαίων τὀλιγοδρανέων ἀμενηνὰ γένεθλα
τῇσι δἄρ ἱπταμένῃσι κατὰ στίχας εὐρέες ἑσμοὶ
ἠέρα τε σκιάουσι καὶ ἄλλυτον ὄγμον ἔχουσιν
ὣς τότε μυριόφυλοι ἁλὸς τέμνουσι φάλαγγες
Εὔξεινον μέγα κῦμα περιπλήθει δὲ θάλασσα
πυκνὸν ὑποφρίσσουσα λατυσσομένη πτερύγεσσιν
εἰσόκ ἐπειγόμενοι δολιχὸν στόλον ἀμπαύσωσι
καὶ τόκον ἀλλ ὅτε μέτρα παραστείχῃσιν ὀπώρης
νόστου μιμνήσκονται ἐπεὶ κρυερώτερον ἄλλων
χεῖμα κατασπέρχει κείνην ἅλα δινήεσσαν
οὐ γὰρ τηλεβαθής ῥέα δὲ στυφελίζετ ἀήταις
οἵ μιν ἐπιρρήσσουσιν ὑπερφίαλοί τὀλοοί τε
τοὔνεκ ἀλυσκάζοντες Ἀμαζονίης ἀπὸ λίμνης
αὖτις ὁμοῦ τεκέεσσιν ὑποτροπάδην φορέονται
κίδνανται δἀνὰ πόντον ὅπῃ θρέψονται ἕκαστοι
ἀλλ ὅσα μὲν μαλάκεια φατίζεται οἷσί τἀναίμων
ἐστὶ φυὴ μελέων καὶ ἀνόστεος ὅσσα τε φῦλα
ἢ λεπίσιν πυκινῇσι καλύπτεται ἢ φολίδεσσι
φρακτά τὰ δὠοφόροισιν ὁμῶς ὠδῖσι μέλονται
ἐκ δὲ κυνὸς λάβροιο καὶ αἰετοῦ ὅσσα τε φῦλα
κλῄζονται σελάχεια καὶ ἰχθυνόμων βασιλήων
δελφίνων φώκης τε βοώπιδος αὐτίκα παῖδες
ἐκ γενετῆς ἀνέχουσιν ἐοικότες οἷσι τοκεῦσιν
οἱ δἦ τοι πάντες μέν ὅσοι ναίουσι θάλασσαν
ζωοτόκοι φιλέουσι καὶ ἀμφιέπουσι γενέθλην
δελφίνων δοὔπω τι θεώτερον ἄλλο τέτυκται
ὡς ἐτεὸν καὶ φῶτες ἔσαν πάρος ἠδὲ πόληας
ναῖον ὁμοῦ μερόπεσσι Διωνύσοιο δὲ βουλῇ
πόντον ὑπημείψαντο καὶ ἰχθύας ἀμφεβάλοντο
γυίοις ἀλλ ἄρα θυμὸς ἐναίσιμος εἰσέτι φωτῶν
ῥύεται ἀνδρομέην ἠμὲν φρόνιν ἠδὲ καὶ ἔργα
εὖτε γὰρ ὠδίνων δίδυμον γένος ἐς φάος ἔλθῃ
αὐτίχ ὁμοῦ τἐγένοντο περὶ σφετέρην τε τεκοῦσαν
νηχόμενοι σκαίρουσι καὶ ἐνδύνουσιν ὀδόντων
εἴσω καὶ μητρῷον ὑπὸ στόμα δηθύνουσιν
ἡ δὲ φιλοφροσύνῃσιν ἀνίσχεται ἀμφί τε παισὶ
στρωφᾶται γανόωσα καὶ ἔξοχα καγχαλόωσα
μαζὸν δἀμφοτέροισι παρίσχεται οἶον ἑκάστῳ
θήσασθαι γάλα λαρόν ἐπεί ῥά οἱ ὤπασε δαίμων
καὶ γάλα καὶ μαζῶν ἰκέλην φύσιν οἷα γυναικῶν
τόφρα μὲν οὖν τοίῃσι τιθηνείῃσι μέμηλεν
ἀλλ ὅτε κουρίζωσιν ἑὸν σθένος αὐτίκα τοῖσι
μήτηρ ἡγήτειρα κατέρχεται εἰς ὁδὸν ἄγρης
ἱεμένοις θήρην τε διδάσκεται ἰχθυόεσσαν
οὐδὲ πάρος τεκέων ἑκὰς ἵσταται οὐδ ἀπολείπει
πρίν γὅταν ἡβήσωσι τελεσφόρα γυῖα καὶ ἀλκήν
ἀλλ αἰεὶ ῥυτῆρες ἐπίσκοποι ἐγγὺς ἕπονται
οἷον δὴ τότε θαῦμα μετὰ φρεσὶ θηήσαιο
τερπωλήν τἐρόεσσαν ὅτε πλώων ἐσίδηαι
αὔρῃ ἐν εὐκραεῖ δεδοκημένος ἠὲ γαλήνῃ
δελφίνων ἀγέλας εὐειδέας ἵμερον ἅλμης
οἱ μὲν γὰρ προπάροιθεν ἀολλέες ἠΰτε κοῦροι
ἠΐθεοι στείχουσι νέον γένος ὥστε χοροῖο
κύκλον ἀμειβόμενοι πολυειδέα ποικιλοδίνην
τοὶ δὄπιθεν μεγάλοι τε καὶ ἔξοχοι οὐδ ἀπάτερθεν
ἔρχονται τεκέων φρουρὸς στρατός ὥσθ ἁπαλοῖσι
φερβομένοις ἕσπονται ἐν εἴαρι ποιμένες ἀμνοῖς
ὡς δὅτε μουσοπόλων ἔργων ἄπο παῖδες ἴωσιν
ἀθρόοι οἱ δἄρ ὄπισθεν ἐπίσκοποι ἐγγὺς ἕπονται
αἰδοῦς τε πραπίδων τε νόου τἐπιτιμητῆρες
πρεσβύτεροι γῆρας γὰρ ἐναίσιμον ἄνδρα τίθησιν
ὣς ἄρα καὶ δελφῖνες ἑοῖς παίδεσσι τοκῆες
ἕσπονται μή τί σφιν ἀνάρσιον ἀντιβολήσῃ
ναὶ μὴν καὶ φώκη κομέει γένος οὔτι χέρειον
καὶ γὰρ τῇ μαζοί τε καὶ ἐν μαζοῖσι γάλακτος
εἰσὶ ῥοαί τῇ δοὔτι μετ οἴδμασιν ἀλλ ἐπὶ χέρσου
λύετ ἀνερχομένῃ γαστρὸς μόγος ὥριος ὠδίς
μίμνει δἤματα πάντα δυώδεκα σὺν τεκέεσσιν
αὐτοῦ ἐνὶ τραφερῇ τρισκαιδεκάτῃ δὲ σὺν ἠοῖ
σκύμνους ἀγκὰς ἔχουσα νεαλδέας εἰς ἅλα δύνει
παισὶν ἀγαλλομένη πάτρην ἅτε σημαίνουσα
ὡς δὲ γυνὴ ξείνης γαίης ἔπι παῖδα τεκοῦσα
ἀσπασίως πάτρην τε καὶ ὃν δόμον εἰσαφικάνει
παῖδα δἐν ἀγκοίνῃσι πανηματίη φορέουσα
δώματα δεικνυμένη μητρὸς νομόν ἀμφαγαπάζει
τερπωλὴν ἀκόρεστον ὁ δοὐ φρονέων περ ἕκαστα
παπταίνει μέγαρόν τε καὶ ἤθεα πάντα τοκήων
ὣς ἄρα καὶ κείνη σφέτερον γένος εἰναλίη θὴρ
ἐς πόντον προφέρει καὶ δείκνυται ἔργα θαλάσσης
δαίμονες οὐκ ἄρα μοῦνον ἐν ἀνδράσι τέκνα πέλονται
φίλτατα καὶ φάεος γλυκερώτερα καὶ βιότοιο
ἀλλὰ καὶ οἰωνοῖσιν ἀμειλίκτοισί τε θηρσὶν
ἰχθύσι τὠμηστῇσιν ἀμήχανος αὐτοδίδακτος
ἐντρέφεται τεκέων δριμὺς πόθος ἀμφὶ δὲ παισὶ
καὶ θανέειν καὶ πᾶσαν ὀϊζυρὴν κακότητα
πρόφρονες οὐκ ἀέκοντες ἀναπλῆσαι μεμάασιν
ἤδη τις κατ ὄρεσφιν ἐριβρύχην ἐνόησε
θηρητὴρ τεκέεσσιν ὑπερβεβαῶτα λέοντα
μαρνάμενον σφετέρης γενεῆς ὕπερ οὐδ ὅ γε πυκνῆς
χερμάδος ἱπταμένης οὐδ αἰγανέης ἀλεγίζει
βαλλόμενος καὶ ἐρεικόμενος πάσῃσι βολῇσιν
οὐδ ὅ γε πρὶν θανέειν ἀναδύεται ἀλλ ἐπὶ παισὶν
ἡμιθανὴς προβέβηκε μέλει δέ οἱ οὔτι μόροιο
τόσσον ὅσον μὴ παῖδας ὑπ ἀγρευτῆρσιν ἰδέσθαι
ἑρχθέντας θήρειον ὑπ αὐτοκμῆτα καλιήν
ἤδη δἀρτιτόκοιο κυνὸς σκυλακοτρόφῳ εὐνῇ
ποιμὴν ἐγχρίμψας εἰ καὶ πάρος ἦεν ἑταῖρος
χάσσατο ταρβήσας μητρὸς χόλον ὑλακόεντα